C 47/94
BG
Официален вестник на Европейския съюз
7.2.2023 г.
Сряда, 6 юли 2022 r.
23. насърчава органите на властта да задълбочат сътрудничеството и споделянето на данни относно изчезнали лица и да осигурят правна защита и гаранции за недопускане на повторни нарушения за семействата на цивилните жертви и безопасното и трайно завръщане на бежанците и вътрешно разселените лица, пълното зачитане на техните права и връщането на имуществото им или предоставянето на обезщетения за неподлежащата на връщане собственост, както на национално, така и на регионално равнище; 24. приветства усилията на местните и международните организации, включително Международната комисия за изчезнали лица, за издирването на над 30 000 лица, изчезнали по време на конфликтите през 90-те години на ХХ в. на територията на бивша Югославия, и на повече от 8 000 жертви на геноцида в Сребреница; припомня, че 7 200 души са все още в неизвестност; 25. приветства и подкрепя измененията на Наказателния кодекс на Босна и Херцеговина, приведени в сила от върховния представител, с които се обявяват извън закона възхваляването на военнопрестъпници и отричането на геноцида, престъпленията против човечеството и военните престъпления, след като местните участници не успяха да приемат предложение; изразява съжаление и отхвърля всякакви опити да не се прилага това решение; категорично осъжда всички форми на исторически ревизионизъм, отричане, омаловажаване или възхваляване на военни престъпления, включително неспазването на решения на международни и национални съдилища; призовава за бързото прилагане на тези изменения и за ефективно разследване и наказателно преследване на отричането на геноцида; 26. отново заявява, че отричането на геноцида, честването на военни престъпления и военни престъпници и застрашаването на регионалната стабилност и помирение противоречат на европейските ценности и стремежи; при тези обстоятелства решително осъжда подстрекателските мероприятия по повод т.нар.
„Ден на Република Сръбска“ на 9 януари 2022 г. в нарушение на конституцията на Босна и Херцеговина; осъжда също така оскверняването на партизанското мемориално гробище в Мостар и призовава органите да го разследват задълбочено и да изправят извършителите пред съд; Процес на реформи 27. настоятелно призовава всички политически участници от Босна и Херцеговина да постигнат напредък по отношение на съдебните, изборните, административните и икономическите реформи, които са необходими, за да се приближи страната до ЕС, и да приобщят гражданското общество към този процес; осъжда всички опити да се възпрепятстват тези реформи, като по този начин се забавя изпълнението на критериите на ЕС за присъединяване от страна на Босна и Херцеговина и се застрашава достъпът до финансиране на ЕС от ИПП III, което трябва да се основава на стриктна обвързаност с условия и зависи от сътрудничеството на различни органи; 28. подчертава, че финансирането по ИПП III трябва да бъде приспособено или дори преустановено в случай на значително връщане назад или трайна липса на напредък в областта на принципите на правовата държава и основните права, включително борбата с корупцията и организираната престъпност, както и свободата на медиите, и призовава Комисията да разработи насоки за неговото прилагане, в съответствие с препоръките в Специален доклад No 01/2022 на Европейската сметна палата; призовава в този контекст ЕС и държавите от Западните Балкани да създадат рамка за ефективно сътрудничество с Европейската прокуратура; 29. приветства неотдавнашното спиране на проектите по „Коридор Vc“ в Република Сръбска на стойност 600 милиона евро и припомня, че тези средства ще бъдат разпределени едва след като представителите на Република Сръбска се върнат в пълен състав в държавните институции; призовава за задълбочено преразглеждане и контрол на всички финансирани от ЕС проекти и помощ, приложими за и в рамките на Република Сръбска, включително макрофинансовата помощ, с оглед на замразяване на прякото и непрякото финансиране в полза на нейните органи; отбелязва, че германското правителство взе решение да спре изпълнението на четири инфраструктурни проекта в Република Сръбска на стойност 105 милиона евро; 30. изразява дълбоко съжаление относно щетите и загубата на човешки живот, причинени от силното земетресение близо до Столац на 22 април 2022 г.; 31. припомня значението на спазването на демократичния принцип на редовните избори; подчертава значението на провеждането на честни, открити, прозрачни и приобщаващи избори през 2022 г., както е планирано, и настоятелно призовава всички политически участници да се въздържат от призиви за блокада на изборите и да дадат възможност на гражданите да изразят демократичния си избор; призовава за своевременно одобрение от страна на парламента на законодателството относно почтеността на изборите; припомня и изразява съжаление поради факта, че вследствие на непрекъснатото отлагане на приемането на държавния бюджет не беше осигурено своевременно финансиране; подчертава, че провеждането на честни избори и прилагането на резултатите от тях са основна характеристика на добре функциониращата демокрация, както и изискване за всяка държава, стремяща се към членство в ЕС; приветства решението от 7 юни 2022 г. на OHR да използва пълноценно своя мандат, за да гарантира основните политически права на босненските граждани на свободни и честни избори, включително чрез приемането на необходимия бюджет, тъй националните органи не успяха да сторят това;